- Det er en stor dag, for i dag åbner QBAR i Aalborg. Vi er en masse mennesker der samles og skal ind og støtte op om det fede projekt. Spændingen vil ingen ende tage for Tenna Christensen, som længe har glædet sig til et nyt og altomfavnende tiltag i Aalborg. Hun er sygeplejestuderende fra Bislev og en del af LQBTQ+-miljøet. - Baren kommer til at give en hjemmefølelse, fordi der har manglet det her sted, hvor man føler sig hjemme, selvom man er lidt anderledes. Det er et helt specielt sammenhold sådan et sted, siger Tenna Christensen. Nyt håb i Håbets Gård QBAR er meget ideelt placeret i Håbets Gård i Aalborg og indtager dermed det gamle Retro Bars gamle lokaler. Den nye bar henvender sig primært til pride-miljøet, som blandt andre indbefatter homoseksuelle og transkønnede, og baren er et længeventet tiltag, som man har set meget frem til i miljøet. - Jeg er ikke kommet lige så meget ud, som jeg gerne ville, fordi det her har manglet. Datinglivet har også været lidt besværligt i forhold til de andre storbyer, hvor man let kan møde hinanden på LGBTQ-barer, så det bliver fedt, at der endelig er noget andet end Tinder, hvor man kan mødes, siger Tenna Christensen og tilføjer: - Jeg har savnet det der sted, hvor man kan tage ud og drikke en øl eller drink og feste i weekenderne og være hundrede procent sig selv. Mangfoldigheden er blevet endnu mere mangfoldig Det er flere år siden, at Nordjylland sidst havde et lignende festtilbud. I 2013 åbnede Club Rainbow i Jomfru Ane Gade, men baren lukkede igen kort tid efter. Siden dengang har mangfoldigheden vundet endnu mere frem i Nordjylland. Aalborg Pride blev stiftet i 2015 og har nu omkring 4000 deltagere i den årlige parade. I følge indehaverne bag QBAR er der et stort behov for endnu mere fokus på pride i det nordjyske: - Vi synes, det er vigtigt, at man med hvilken som helst seksualitet og overbevisning har et sted at gå hen og få lov at være i fred og feste og være glad, siger Martin Christensen, som er manager på QBAR. Han er da også overbevist om, at baren får længere levetid end den sidste af samme slags: - Udviklingen er med os. Efter corona trænger folk rigtig meget til at komme ud igen og møde nogle dejlige mennesker og have en fest uden fordomme, lyder det. Nemmere at være LGBTQ+ i Nordjylland nu Og netop udviklingen gør, at Tenna Christensen tror på, at der vil være stor tilslutning til den nye bar. Derudover glæder hun sig til, at der endelig kommer et sted, hvor hun kan være sig selv. - Jeg tror, det kommer til at betyde rigtig meget for sammenholdet i LGBTQ+ i miløjet. Der mangler noget, hvor vi ser hinanden og taler med hinanden, siger hun og fortsætter: Med fødslen af QBAR håber hun derfor også, at det bliver nemmere at blive en del af LGBTQ+miljøet i Nordjylland. - Jeg håber, at nordjyderne bliver lidt mere åbne omkring seksualitet med sådan en her bar, og at der kommer mere fokus på at turde at springe ud. Måske får nogle lidt mere mod til det, når nu man har et sted, hvor man kan tage hen, få støtten og blive accepteret.
Fredag slår Aalborgs nye QBAR dørerne op for første gang, og her er det meningen, at der skal være plads til alle.